ՆԱԽԱԳԻԾ

ԱՐՁԱՆԱԳՐԱՅԻՆ

«ԲԱԺՆԵՏԻՐԱԿԱՆ ԸՆԿԵՐՈՒԹՅՈՒՆՆԵՐԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻՆ ՀԱՎԱՆՈՒԹՅՈՒՆ ՏԱԼՈՒ ԵՎ ԱՆՀԵՏԱՁԳԵԼԻ ՀԱՄԱՐԵԼՈՒ ՄԱՍԻՆ

1. Հավանություն տալ «Բաժնետիրական ընկերությունների մասին» Հայաստանի Հանրապետության օրենքում փոփոխություններ և լրացումներ կատարելու մասին» Հայաստանի Հանրապետության օրենքի նախագծին:

2. Անհետաձգելի համարել «Բաժնետիրական ընկերությունների մասին» Հայաստանի Հանրապետության օրենքում փոփոխություններ և լրացումներ կատարելու մասին» Հայաստանի Հանրապետության օրենքի նախագիծը։ 

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ                                                            

                  ՎԱՐՉԱՊԵՏ






ՏԻԳՐԱՆ ՍԱՐԳՍՅԱՆ
ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
ՕՐԵՆՔԸ
«ԲԱԺՆԵՏԻՐԱԿԱՆ ԸՆԿԵՐՈՒԹՅՈՒՆՆԵՐԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ
Հոդված 1. «Բաժնետիրական ընկերությունների մասին» Հայաստանի Հանրապետության 2001 թվականի սեպտեմբերի 25-ի ՀՕ-232 օրենքի (այսուհետ`Օրենք) 59-րդ հոդվածում`

1. 2-րդ մասը  շարադրել հետևյալ խմբագրությամբ.

«2.Գույքի շուկայական արժեքը սահմանվում է խորհրդի որոշմամբ, բացառությամբ`

ա) ընկերության բնականոն գործունեության հետ կապված այն դեպքերի, երբ գործարքը կնքվում է ընկերության ծախսերի և եկամուտների նախահաշվի շրջանակներում,

բ) սույն օրենքով սահմանված դեպքերի, երբ շուկայական արժեքը որոշվում է դատարանի, այլ մարմնի կամ անձի կողմից»:

2. 4-րդ մասը «հետգնման» բառից հետո լրացնել «ինչպես նաև 64-րդ հոդվածի 3-րդ մասին համապատասխան գործարք կնքելու» բառերով: 

Հոդված 2.  Օրենքի 62-րդ հոդվածը շարադրել հետևյալ խմբագրությամբ.

 «Հոդված 62. ԸՆԿԵՐՈՒԹՅԱՆ ԳՈՐԾԱՐՔՆԵՐՈՒՄ ՇԱՀԱԳՐԳՌՎԱԾՈՒԹՅՈՒՆԸ

1. Ընկերության գործարքներում շահագրգիռ անձ է համարվում ընկերության փոխկապակցված անձը, որը`

ա) հանդիսանում է գործարքի կողմ կամ մասնակցում է գործարքին որպես միջնորդ կամ ներկայացուցիչ.

բ) հանդիսանում է գործարքի կողմ, միջնորդ կամ ներկայացուցիչ հանդիսացող անձին փոխկապակցված անձ:
2. Սույն օրենքի իմաստով փոխկապակցված են համարվում ընկերության խորհրդի անդամները, գործադիր մարմնի անդամները, գործադիր մարմնի իրավասութույններ իրականացնող իրավաբանական անձը կամ դրա տնօրենը, կամ դրա խորհրդի անդամները, կամ դրա կանոնադրությամբ կամ պայմանագրով նախատեսված՝ ղեկավարման գործառույթներ իրականացնող այլ անձինք,   վերստուգող հանձնաժողովի անդամները (վերստուգողը), ընկերության անունից հանդես գալու իրավասություն ունեցող այլ անձինք և «Արժեթղթերի շուկայի մասին» Հայաստանի Հանրապետության օրենքով փոխկապակցված ճանաչվող այլ անձինք:»:

Հոդված 3. Օրենքի 63-րդ հոդվածը շարադրել հետևյալ խմբագրությամբ.

«Հոդված 63.  ԸՆԿԵՐՈՒԹՅԱՆ ԳՈՐԾԱՐՔՆԵՐՈՒՄ ՇԱՀԱԳՐԳՌՎԱԾՈՒԹՅԱՆ ՎԵՐԱԲԵՐՅԱԼ ՏԵՂԵԿԱՏՎՈՒԹՅՈՒՆԸ

1. Ընկերության փոխկապակցված անձինք պարտավոր են ընկերության գործադիր մարմնին կամ կանոնադրությամբ սահմանված այլ մարմնի տրամադրել տեղեկատվություն`

ա) այն մասին, որ իրենք հանդիսանում են գործարքի կողմ, միջնորդ կամ ներկայացուցիչ` մինչև գործարքը կնքելը,

բ) կնքված կամ կնքման նախատեսված իրենց հայտնի գործարքների մասին, որոնցում իրենք կարող են համարվել շահագրգիռ անձ` սույն կետով նախատեսված տեղեկատվությունը իրենց հայտնի դառնալուց հետո եռօրյա ժամկետում:
2. Շահագրգռվածության առկայությամբ ընկերության ցանկացած գործարք ներկայացվում է ընկերության տարեկան հաշվետվության մեջ` բացահայտելով ամբողջական և համապարփակ տեղեկատվություն գործարքի կողմերի, պայմանների, շահագրգռվածության բնույթի ու շրջանակների վերաբերյալ և կցելով անկախ գնահատողի եզրակացությունը շուկայական արժեքին գործարքի համապատասխանության վերաբերյալ:
   3. Ընկերության գործադիր մարմինը կամ կանոնադրությամբ նախատեսված այլ մարմին պարտավոր է սույն հոդվածի 1-ին մասով նախատեսված տեղեկությունների հիման վրա վարել ընկերության փոխկապակցված անձանց ռեեստր: »: 
Հոդված 4. Օրենքի 64-րդ հոդվածի 4-րդ մասը շարադրել հետևյալ խմբագրությամբ.

«4. Սույն հոդվածի 3-րդ մասով սահմանված հատկանիշներին համապատասխանող գործարքը կարող է կնքվել խորհրդի որոշմամբ, եթե  այդ գործարքն Ընկերությանը տրամադրվող փոխառություն է:»: 
Հոդված 5. Օրենքի 65-րդ հոդվածում`

1. Վերնագիրը շարադրել հետևյալ խմբագրությամբ.

«ՇԱՀԱԳՐԳՌՎԱԾՈՒԹՅԱՆ ԱՌԿԱՅՈՒԹՅԱՄԲ ԳՈՐԾԱՐՔՆԵՐԻ ՀԵՏԵՎԱՆՔՆԵՐԸ»,

2. 1-ին և 2-րդ մասերը շարադրել հետևյալ խմբագրությամբ.

«1. Գործարքում շահագրգիռ ճանաչված անձն Ընկերության առջև պատասխանատվություն է կրում սույն օրենքի խախտմամբ կնքված շահագրգռվածության առկայությամբ գործարքի հետևանքով Ընկերությանը պատճառած վնասների չափով: 

Գործարքում շահագրգիռ ճանաչված անձը պարտավոր է նաև Ընկերությանը վերադարձնել ցանկացած անձնական շահույթ, որ ստացել է սույն օրենքի խախտմամբ կնքված շահագրգռվածության առկայությամբ գործարքներից: 

Սույն օրենքի 63-րդ հոդվածի պահանջները խախտող անձինք պատասխանատվություն են կրում խախտման հետևանքով ընկերությանը կամ այլ շահագրգիռ անձանց պատճառված վնասի համար:
2. Եթե պատասխանատվության ենթակա են մի քանի անձ, ապա նրանք Ընկերության և այլ շահագրգիռ անձանց առջև կրում են համապարտ պատասխանատվություն:»,

3. Լրացնել հետևյալ բովանդակությամբ նոր 6-րդ և 7-րդ մասերով.

«6. Ընկերության բաժնետերերը և այլ շահագրգիռ անձինք իրավունք ունեն պահանջել անվավեր ճանաչել սույն օրենքի խախտմամբ կնքված շահագրգռվածության առկայությամբ գործարքը, գործարքում շահագրգիռ ճանաչված անձանց կողմից գործարքի հետևանքով պատճառված վնասի հատուցում և գործարքից ստացված շահույթի վերադարձ ընկերությանը:
7. Ընկերության բաժնետերերի ընդհանուր ժողովի կողմից  շահագրգռվածության առկայությամբ կնքված գործարքը հաստատվելը գործարքում խախտում կատարած անձին չի ազատում սույն օրենքի խախտմամբ կնքված գործարքի հետևանքով Ընկերությանը կամ բաժնետերերին պատճառված վնասը հատուցելու պարտականությունից:»:

 
Հոդված 6. Օրենքի 90-րդ հոդվածի առաջին մասը.

1. «կերպով» բառից հետո լրացնել «,խուսափեն անձնական և Ընկերության շահերի միջև իրական և հնարավոր բախումներից» բառերով,
2.     լրացնել երկրորդ պարբերությամբ` հետևյալ բովանդակությամբ. 

«Ընկերության կանոնադրական կապիտալում մասնակցության կամ այլ հանգամանքների ուժով ընկերության որոշումների վրա էականորեն ազդելու հնարավություն ունեցող անձը չպետք է դրդի խորհրդի անդամներին, Ընկերության տնօրենին (գլխավոր տնօրենին), վարչության ու տնօրինության անդամներին, ինչպես նաև կառավարիչ կազմակերպությանը և կառավարչին կայացնելու այնպիսի որոշումներ, որոնք հակասում են Ընկերության շահերին կամ այն բաժնետերերի օրինական շահերին, որոնք էական ազեցություն չեն կարող ունենալ ընկերության որոշումների վրա:»:

Հոդված 7. Սույն օրենքն ուժի մեջ է մտնում պաշտոնական հրապարակմանը  հաջորդող տասներորդ օրը:
ՀԻՄՆԱՎՈՐՈՒՄ
«ԲԱԺՆԵՏԻՐԱԿԱՆ ԸՆԿԵՐՈՒԹՅՈՒՆՆԵՐԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ԸՆԴՈՒՆՄԱՆ ՄԱՍԻՆ
1. Անհրաժեշտությունը 
Սույն օրենքի նախագծի ընդունման անհրաժեշտությունը պայմանավորված է փոքր բաժնետերերի իրավունքների լիարժեք իրականացման, շահագրգռվածության առկայությամբ գործարքների բացահայտման մեխանիզմների կատարելագործման և տնօրենների պատասխանատվության ընդլայնման անհրաժեշտությամբ, որն ամրագրված է Հայաստանի Հանրապետության կառավարության 2010թ. դեկտեմբերի 9-ի թիվ 1768-Ն որոշմամբ հաստատված «Գործարար միջավայրի բարելավման միջոցառումների ծրագրի» 7.1 կետում:
Սույն օրենքի նախագծի մշակման համար հիմք է հանդիսացել Համաշխարհային բանկի «Գործարարությամբ զբաղվելը» դասակարգչի փորձագետների ուսումնասիրությունը:
2. Ընթացիկ իրավիճակը և խնդիրները



Գործարար միջավայրի վերլուծությունները ցույց են տալիս, որ երկրների օրենսդրական բացթողումները ընկերությունների սեփականատերերին և տնօրեններին թույլ են տալիս կատարել այնպիսի գործարքներ, որոնք օրինական են, չեն պարունակում կեղծիք կամ խաբեություն, սակայն, դրանք, այնուամենայնիվ, վնասում են ընկերության կառավարման գործում որոշիչ ձայնի իրավունք չունեցող բաժնետերերի շահերը: Ներկայումս, գործող օրենքը չի պահանջում, որ շահագրգռվածության առկայությամբ գործարքների մասին տեղեկություններն ընդգրկվեն տարեկան հաշվետվության մեջ, չի պահանջում անկախ գնահատողի եզրակացություն` ուսումնասիրելու կնքվող գործարքի համապատասխանությունը շուկայական արժեքին: Օրենքում հստակ ձևակերպված չէ տնօրենների պատասխանատվությունը` կապված ընկերությունը ղեկավարելիս համապատասխան գործելու հետ:
3. Իրականացվող քաղաքականություն



Ներդրումների խթանման և ներդրողների շահերի պաշտպանության նպատակով անհրաժեշտություն է առաջացել խստացնել կազմակերպությունների գործադիր մամնի պատասխանատվությունը, ինչպես նաև ապահովել փոխկապակցվածության և շահագրգռվածության առկայությամբ կնքվող գործարքների թափանցիկությունը:

4. Կարգավորման նպատակը և բնույթը
  
Օրենքի նախագիծը նպատակ ունի բարձրացնել փոքր բաժնետերերի շահերի պաշտպանվածության մակարդակը` մասնավորապես, պահանջելով` տարեկան հաշվետվության մեջ կցել անկախ գնահատողի եզրակացությունը շուկայական արժեքին գործարքի համապատասխանության վերաբերյալ, մանրամասն տեղեկություններ ներկայացնել գործարքի կողմերի, պայմանների, շահագրգռվածության բնույթի ու շրջանակների վերաբերյալ, որ տնօրենները հանդես բերեն պատշաճ ջանասիրություն և տեղեկացնեն ընկերության ղեկավարելու ժամանակ ընդունած որոշումների մասին, իսկ օրենքի խախտմամբ ընկերությանը հասցված վնասը, ինչպես նաև ընկերությանը վերադարձված լիազորությունների վերազանցման արդյունքում ստացված շահույթը հատուցվի: 
5. Նախագծի մշակման գործընթացում ներգրավված ինստիտուտները և անձիք
Նախագծի մշակման գործընթացում ներգրավված է եղել Միջազգային ֆինանսական կորպորացիան:
6. Ակնկալվող արդյունքը 
Օրենքի նախագծի ընդունմամբ ակնկալվում է Հայաստանի Հանրապետությունում ներդրումային և գործարար բարենպաստ միջավայրի ձևավորում, որտեղ կամրապնդվեն ընկերության կառավարման գործում որոշիչ ձայնի իրավունք չունեցող բաժնետերերի շահերը տնօրենների կողմից ընկերության ակտիվներն իրենց անձնական շահերի համար օգտագործման չարաշահումների դեպքում: Այս առաջարկությունների իրականացման արդյունքում ընկերություններն ավելի գրավիչ կդառնան փոքր, բայց բազմաթիվ ներդրողների համար, ավելի կաշխուժանա արժեթղթերի շուկան, ինչպես նաև Համաշխարհային բանկի «Գործարարությամբ զբաղվելը» դասակարգչում «Ներդրողների պաշտպանվածություն» ցուցիչի բացահայտման ցուցանիշը կբարելավվի 3 միավորով, իսկ տնօրենների պատասխանատվության ցուցանիշը` 7 միավորով:
7. Այլ տեղեկություններ (եթե այդպիսիք առկա են)
Հայաստանի Հանրապետության կառավարության որոշումը մշակվել է հիմք ընդունելով «Իրավական ակտերի մասին» Հայաստանի Հանրապետության օրենքը և «Բաժնետիրական ընկերությունների մասին» 2001 թվականի սեպտեմբերի 25-ի ՀՕ-232 օրենքը:

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ   

   ԷԿՈՆՈՄԻԿԱՅԻ ՆԱԽԱՐԱՐ                                                   ՏԻԳՐԱՆ ԴԱՎԹՅԱՆ

	Նախագծի ընդունման առնչությամբ ընդունվելիք այլ իրավական ակտերի կամ դրանց ընդունման անհրաժեշտության բացակայության մասին տեղեկանք

	1
	Այլ իրավական ակտերում փոփոխությունների և/կամ լրացումների անհրաժեշտությունը

	
	Այլ իրավական ակտերի ընդունման անհրաժեշտություն չի առաջանում

	2
	Միջազգային պայմանագրերով ստանձնած պարտավորությունների հետ համապատասխանությունը

	
	Չի հակասում Միջազգային պայմանագրերով ստանձնած պարտավորություններին

	3
	Այլ տեղեկություններ (եթե այդպիսիք առկա են)

	
	----


	Տեղեկանք հասարակության մասնակցության մասին

	1
	Հասարակությանը նախագծի վերաբերյալ իրազեկումը

	
	ՀՀ արդյունաբերողների և գործարարների (գործատուների) միություն, ՀՀ Առևտրաարդյունաբերական պալատ

	2
	Հասարակության մասնակցությունը նախագծմանը և/կամ քննարկումներին

	
	Ծանուցվել է

	4
	Այլ տեղեկություններ (եթե այդպիսիք առկա են)

	
	---


ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ   

     ԷԿՈՆՈՄԻԿԱՅԻ ՆԱԽԱՐԱՐ                                             ՏԻԳՐԱՆ ԴԱՎԹՅԱՆ

ՀԻՄՆԱՎՈՐՈՒՄ

«ԲԱԺՆԵՏԻՐԱԿԱՆ ԸՆԿԵՐՈՒԹՅՈՒՆՆԵՐԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԻԾԸ ԸՆԴՈՒՆԵԼՈՒ ԿԱՊԱԿՑՈՒԹՅԱՄԲ ՊԵՏԱԿԱՆ ԿԱՄ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄՆԻ ԲՅՈՒՋԵՈՒՄ ԾԱԽՍԵՐԻ ԵՎ ԵԿԱՄՈՒՏՆԵՐԻ ԷԱԿԱՆ ԱՎԵԼԱՑՄԱՆ ԿԱՄ ՆՎԱԶԵՑՄԱՆ ՄԱՍԻՆ ՏԵՂԵԿԱՆՔԸ ՈՉ ԿԻՐԱՌԵԼԻ ԼԻՆԵԼՈՒ ՎԵՐԱԲԵՐՅԱԼ
«Բաժնետիրական ընկերությունների մասին» Հայաստանի Հանրապետության օրենքում փոփոխություններ և լրացումներ կատարելու մասին» Հայաստանի Հանրապետության օրենքի նախագիծը ընդունելու կապակցությամբ պետական բյուջեում (կամ տեղական ինքնակառավարման մարմնի բյուջեում) ծախսերի կամ եկամուտների ավելացման կամ նվազեցման մասին տեղեկանքը հնարավոր չէ ներկայացնել թվային գնահատականներով: Միաժամանակ` Նախագիծը ՀՀ պետական բյուջեում (կամ տեղական ինքնակառավարման մարմնի բյուջեում) ծախսերի կամ եկամուտների էական ավելացման կամ նվազեցման չի հանգեցնում:
ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ   

     ԷԿՈՆՈՄԻԿԱՅԻ ՆԱԽԱՐԱՐ                              
              ՏԻԳՐԱՆ ԴԱՎԹՅԱՆ

